Document ID: 32012R1245

A TANÁCS 1245/2012/EU RENDELETE
(2012. december 20.)
az iráni helyzetre tekintettel egyes személyekkel, szervezetekkel és szervekkel szemben hozott korlátozó intézkedésekről szóló 359/2011/EU rendelet módosításáról
AZ EURÓPAI UNIÓ TANÁCSA,
tekintettel az Európai Unió működéséről szóló szerződésre és különösen annak 215. cikke (2) bekezdésére,
tekintettel az iráni helyzetre tekintettel egyes személyekkel és szervezetekkel szemben hozott korlátozó intézkedésekről szóló, 2011. április 12-i 2011/235/KKBP tanácsi határozatra (1),
tekintettel az Unió külügyi és biztonságpolitikai főképviselője és az Európai Bizottság által előterjesztett együttes javaslatra,
mivel:
(1)
Az iráni emberi jogi helyzet romlása következtében a Tanács 2011. április 12-én a 359/2011/EU rendelettel (2) bizonyos korlátozó intézkedéseket vezetett be egyes személyekkel, szervezetekkel és szervekkel szemben a 2011/235/KKBP határozattal összhangban.
(2)
2012. december 20-án a Tanács elfogadta a 2011/235/KKBP határozatot módosító 2012/810/KKBP határozatot (3) a belső elnyomás céljára felhasználható felszerelésekkel kapcsolatos intézkedések alkalmazási körét illetően.
(3)
Az említett intézkedések a Szerződés hatálya alá tartoznak, ennélfogva - különösen a tagállamokban tevékenykedő gazdasági szereplők által történő egységes alkalmazásuk biztosítása céljából - a végrehajtásukhoz uniós szintű szabályozás szükséges.
(4)
A 359/2011/EU rendeletet ezért ennek megfelelően módosítani kell.
(5)
E rendeletnek haladéktalanul hatályba kell lépnie,
ELFOGADTA EZT A RENDELETET:
1. cikk
A 359/2011/EU rendelet 1a. cikke a következőképpen módosul:
1.
a jelenlegi bekezdés számozása (1) bekezdésre változik;
2.
a cikk a következő bekezdéssel egészül ki:
„2. Az (1) bekezdéstől eltérve a II. mellékletben felsorolt, hatáskörrel rendelkező tagállami hatóságok az általuk megfelelőnek tartott feltételek mellett engedélyezhetik a III. mellékletben felsorolt, belső elnyomás céljára felhasználható felszerelések értékesítését, szállítását, átadását vagy kivitelét, amennyiben arra kizárólag az Unió és tagállamai személyi állományának védelme céljából van szükség, illetve engedélyezhetik az ilyen felszerelésekkel kapcsolatos, az (1) bekezdés b) és c) pontjában említett technikai segítségnyújtást vagy brókerszolgáltatást, valamint finanszírozás vagy pénzügyi támogatás nyújtását.”
2. cikk
Ez a rendelet az Európai Unió Hivatalos Lapjában való kihirdetésének napján lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2012. december 20-án.

Labels: 3
10
18
5